讀李長吉集詩
作者：張擴
朝代：宋

paragraphs: 唐家諸王滕薛親，官府白日生風雲。
此身豈患財不足，安用盈車載錢緡。
飄然後出有長吉，冰姿鶴骨真天人。
錦囊不貯一箇錢，收拾眼中無盡春。
世儒强作富貴曲，刻畫無鹽恐非真。
請看卷後將進酒，酩酊一句了伯倫。
李宗系出玄元孫，玄元稱帝李稱臣。
玉樓無人可作記，應須此子當此文。
從來不解進士語，多謝昌黎爲解棼。